Ramaphosa vergader Sondag met bevelsraadPres. Cyril Ramaphosa. (Foto: Elmond Jiyane/GCIS) Pres. Cyril Ramaphosa sal Sondag met die nasionale Covid-19-bevelsraad vergader om die jongste verwikkelinge rakende die Covid-19-pandemie te bespreek. Dit sluit in die bevestiging van die nuwe variant genaamd B.1.1.529 in Suid-Afrika, wat reisigers se planne oornag omvergewerp het. Die presidensie sê die uitkoms van die vergadering en verdere samesprekings sal in die komende dae aan Suid-Afrikaners oorgedra word. Landsburgers word intussen gemaan om hulself te laat inent terwyl die Nasionale Instituut vir Oordraagbare Siektes (Nios) en ander betrokkenes meer oor die nuwe variant te wete probeer kom. (Argieffoto) Die Wêreldgesondheidsorganisasie (WGO) het intussen lande afgeraai om nuwe reisbeperkings in te stel. “Die WGO beveel aan dat lande voortgaan om ŉ risikogebaseerde en ŉ wetenskaplike benadering toe te pas wanneer reismaatreëls ingestel word … daar word gewaarsku teen die instelling van reisbeperkings,” het Christian Lindmeier, WGO-woordvoerder, aan verslaggewers in Genève gesê. Maroela Media het vroeër berig verskeie lande, waaronder die Verenigde Koninkryk, Duitsland, Italië, Israel en Singapoer, was vinnig om te spring en hul landsgrense vir reisigers vanuit Suid-Afrika en ander Afrikalande te sluit, nadat hulle van die nuwe variant te hore gekom het. Dít terwyl daar nog relatief min bekend is oor B.1.1.529 wat minstens 32 mutasies bevat. Die WGO het Vrydag gesê dit sal “ŉ paar weke” neem vir navorsers om die trefkrag van dié variant te verstaan. “Navorsers werk daaraan om meer ​​oor die mutasies te wete te kom, asook hoe oordraagbaar of gevaarlik hierdie variant is,” het Lindmeier gesê.